
Pogoji za pridobitev pravice do uporabe brezplačnih plakatnih mest za volilno kampanjo za redne lokalne volitve 2026
Občina Velike Lašče na podlagi Odloka o načinu in pogojih plakatiranja v času volilne in referendumske kampanje v Občini Velike Lašče (Uradni list RS, št. 132/22) zagotavlja brezplačno plakatiranje na štirih oglasnih mestih v občini. ki se nahajajo na lokacijah:
· Velike Lašče (na trgu pod lipo),
· Rob (pred nekdanjo trgovino),
· Turjak (pred trgovino),
· Rašica (v križišču pri obeležju vojne za Slovenijo).

Vsakemu organizatorju volilne kampanje se zagotovi plakatno mesto za en (1) plakat za posamezno listo,  maksimalne velikosti B2 (500 mm x 707 mm) na vsakemu od zgoraj navedenih plakatnih mest. 

Vsi organizatorji volilne kampanje morajo za lepljenje in nameščanje plakatov pridobiti dovoljenje za plakatiranje, ki ga na podlagi oddane vloge izda občinska uprava Občine Velike Lašče.  Vloga za pridobitev pravice za plakatiranje mora vsebovati namen za katerega se dovoljenje izdaja (volitve, referendum ipd.), datum izvedbe volitev oz. referenduma ter naziv, naslov in kontaktne podatke organizatorja volilne oziroma referendumske kampanje.

Plakate organizatorji volilne kampanje oziroma njihovi pooblaščenci  na podlagi pridobljenega dovoljenja za plakatiranje sami nameščajo na oglasne table.
V času volilne kampanje lahko organizatorji volilne kampanje plakatirajo tudi izven plakatnih mest – prosto plakatiranje, ki je mogoče le ob soglasju lastnikov oziroma upravljavcev reklamnih tabel, stavb, drugih objektov ali zemljišč in če nameščanje plakatov ni v nasprotju z drugimi (cestno-prometnimi) predpisi.

